《宿曹西畴宅大雨》
元代·方回

竹树环斋馆，真宜听雨声。
不堪终夜急，似欲阻人行。
薄醉眠难熟，多思梦辄惊。
漏床正当面，移枕屡纵横。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。